На основу члана 32. став 1. тачка 3) и 6) Закона о локалној самоуправи (''Службени гласник РС'', број 129/2007, 83/2014-други закон, 101/2016-други закон, 47/2018 и 111/2021-други закон), члана 6. став 1. тачка 5) Закона о финасирању локалне самоуправе (''Службени гласник РС'', број 62/2006, 47/2011, 93/2012, 83/2016, 104/2016-други закон, 95/2018-други закон и 111/2021-други закон), члана 245. Закона о накнадама за коришћење јавних добара (''Службени гласник РС'', број 95/2018, 49/2019 и 92/2023) и члана 37. став 1. тачка 3) и 7) Статута Града Ниша (''Службени лист Града Ниша'', број 88/2008, 143/2016 и 18/2019),

Скупштина Града Ниша, на седници од \_\_\_\_\_\_\_ 2023.године, донела је

**О Д Л У К У**

**О НАКНАДИ ЗА КОРИШЋЕЊЕ ПРИРОДНОГ ЛЕКОВИТОГ ФАКТОРА**

Члан 1.

Овом Одлуком уводи се накнада за коришћење природног лековитог фактора на тетиторији Града Ниша као и основица, висина, начин утврђивања и плаћања, припадност прихода од накнадe, као и друга питања од значаја за утврђивање и плаћање накнадa за коришћење природног лековитог фактора.

Члан 2.

Обвезник накнаде за коришћење природног лековитог фактора је лице које, у складу са законом који уређује бање, има право да користи природни лековити фактор у бањи у сврху превенције, лечења и рехабилитације (у даљем тексту: бањске здравствене услуге), као и у оквиру обављања угоститељске делатности у смислу закона који уређује туризам, осим лица коме природни лековити фактор испоручује путем својих водних објеката и система носилац експлоатације који има одобрење за експлоатацију геотермалних ресурса.

Бања има значење сходно закону којим се уређују бање.

Природни лековити фактор, у смислу ове Одлуке је термална и минерална вода.

Члан 3.

Обавеза настаје даном почетка коришћења природног лековитог фактора за чије коришћење је прописано плаћање накнаде и траје док траје коришћење природног лековитог фактора.

Члан 4.

Основица за обрачун накнаде за коришћење природног лековитог фактора је количина захваћене воде изражена у метрима кубним (м3), која садржи природни лековити фактор.

Утврђивање накнаде за коришћење природног лековитог фактора решењем врши Градска права за финансије.

Накнада за коришћење природног лековитог фактора се утврђује за календарску годину, а плаћа аконтационо у једнаким тромесечним ратама, у року од 15 дана од истека тромесечја.

Ако је износ плаћених аконтација из става 2. овог члана у току године мањи од износа коначног обрачуна накнаде по истеку године, разлика се плаћа у року од 15 дана од дана пријема решења, а ако је износ плаћених аконтација из става 2. овог члана у току године већи од износа коначног обрачуна накнаде по истеку године више плаћена накнада урачунава се као аконтација за наредни период.

До доношења решења о утврђивању накнаде из става 2. овог члана за текућу годину, обвезник је дужан да плаћа аконтацију у висини тромесечне обавезе за претходну годину у року из става 2. овог члана.

Након доношења решења о утврђивању накнаде из става 2. овог члана за текућу годину обвезник је дужан да аконтацију за текућу годину увећа или умањи тако да се укупно плаћене аконтације од почетка текуће године доведу на износ као да је уплата аконтација вршена у складу са решењем о утврђивању накнаде из става 1. овог члана за текућу годину.

Лице које у току године отпочне први пут да користи природни лековити фактор, дужно је да органу надлежном за утврђивање накнаде из става 2. овог члана, у року од 15 дана рачунајући од истека тромесечја у коме је започело коришћење природног лековитог фактора достави на прописаном обрасцу податке од значаја за утврђивање накнаде.

Обвезник је дужан Градској управи за финансије достави податке о искоришћеној количини природног лековитог фактора у претходној години, на основу уређаја за мерење, до 31. јануара текуће године, на прописаном обрасцу.

Контролу плаћања накнаде из става 1. овог члана врши Град Ниш преко овлашћеног инспектора.

Против решења из става 1. овог члана може се изјавити жалба министарству финансија Републике Србије у року од 15 дана од дана достављања решења.

Жалба на решење не одлаже извршење решења.

Образац из ст. 7. и 8. овог члана саставни је део ове Одлуке.

Члан 5.

За количину природног лековитог фактора коју обвезник накнаде користи за превенцију, лечење и рехабилитацију пацијената, висина накнаде умањује се за 20%.

Члан 6.

Износ накнаде прописује се Тарифом накнаде која саставни је део ове Одлуке.

Члан 7.

Приход остварен од наплате накнаде која је прописана овом Одлуком, је изворни приход Града.

Уплата прихода и става 1. овог члана врши се на уплатни рачун јавних прихода, који је прописан актима којима се уређује буџетски систем.

Члан 8.

У погледу поступка утврђивања, контроле, наплате, повраћаја, камате, принудне наплате, застарелости и осталог што није прописано овим законом, сходно се примењују одредбе закона којим се уређују порески поступак и пореска администрација.

Члан 9.

Ова Одлука ступа на снагу наредног дана од дана објављивања у ''Службеном листу Града Ниша'', а примењиваће се од 01.01.2024.године.

Број: \_\_\_\_\_\_\_\_\_\_\_\_

У Нишу, \_\_\_\_\_\_\_\_\_. године

**СКУПШТИН**А **ГРАДА НИША**

Председник,

др Бобан Џунић

**ТАРИФА**

**ОДЛУКЕ О НАКНАДИ ЗА КОРИШЋЕЊЕ ПРИРОДНОГ ЛЕКОВИТОГ ФАКТОРА**

**Тарифни број 1.**

Накнада за коришћење природног лековитог фактора :

|  |  |  |  |
| --- | --- | --- | --- |
| Редни број | Врста лековитог фактора | Јединица мере | Висина накнаде  (динара) |
| 1. | Термална и минерална вода | м3 | 35 |

О Б Р А З Л О Ж Е Њ Е

1. Законски основ

Законски основ за доношење ове Одлуке јесте члан 6. став 1. тачка 5) Закона о финансирању локалне самоуправе, којим је регулисано да накнаде за коришћење јавних добара припадају јединици локалне самоуправе, као изворни приходи остварени на њеној територији.

Правни основ за доношење ове Одлуке садржан је у одредбама члана члана 245. Закона о накнадама за коришћење јавних добара (''Службени гласник РС'', број 95/2018, 49/2019 и 92/2023)

Одредбама члана 245. прописано је да је највиши износ накнаде за коришћење природног лековитог фактора прописан у Прилогу 13. овог закона и износи 100 динара.

У ставу два истог члана прописано је да се Актом скупштине јединице локалне самоуправе утврђује висина накнаде у складу са ставом 1. истог члана.

Чланом 37. став 1. тачка 3) Статута Града Ниша прописано је да Скупштина Града Ниша утврђује стопе изворних прихода Града, као и начин и мерила за одређивање висине локалних такси и накнада и других локалних прихода који Граду припадају по закону, док је тачком 7) истог члана прописано да Скупштина Града Ниша доноси прописе и друге опште акате.

1. Разлози за доношење ове Одлуке

Дана 07.12.2018. године Скупштина Србије је донела Закон о накнадама за коришћење јавних добара, који је ступио на снагу дана 16.12.2018.године, а у примени је од 1. јануара 2019.године. Наведеним Законом, између осталог, регулисана је и накнада за коришћење природног лековитог фактора.

Дана 27.10.2023.године донет је Закон о изменама и допунама Закона о накнадама за коришћење јавних добара, којим су, између осталог, донета нова законска решења у погледу накнаде за коришћење природног лековитог фактора. Наведени закон ступиће на снагу 01.01.2024.године.

Чланом 245. ст.1. прописано је да је највиши износ накнаде за коришћење природног лековитог фактора прописан у Прилогу 13. овог закона, док је ставом 2. истог члана прописано да се актом скупштине јединице локалне самоуправе утврђује висина накнаде у складу са ставом 1. овог члана.

Разлог за доношење ове Одлуке је утврђивање висине накнаде за коришћење природног лековитог фактора, у складу са износом прописаним Законом о изменама и допунама Закона о накнадама за коришћење јавних добара.

1. Објашњење појединачних решења

Чланом 1. Одлуке уводи се накнада за коришћење природног лековитог фактора на тетиторији Града Ниша као и основица, висина, начин утврђивања и плаћања, припадност прихода од накнадe, као и друга питања од значаја за утврђивање и плаћање накнадa за коришћење природног лековитог фактора.

Чланом 2. дефинисано је ко је обвезник накнаде, шта су бање и шта је природни лековити фактор.

Чланом 3. је дефинисано како се утврђује основица, начин утврђивања и плаћања накнаде.

Чланом 4. Одлуке врши се прецизирање органа надлежног за издавање доказа о измиреним дуговањима по основу накнаде за коришћење јавне површине, обзиром да су реорганизацијом Градске управе престали да постоје Секретаријати и оформљене су Градске управе.

Чланом 5. Прописано је да се за количину природног лековитог фактора коју обвезник накнаде користи за превенцију, лечење и рехабилитацију пацијената, висина накнаде умањује за 20%.

Чланом 6. утврђено је да се износ накнаде прописује Тарифом накнаде.

Чланом 7. је прецизирано коме припадају приходи од ове накнаде.

Чланом 8. је прописана сходна примена Закона о пореском поступку и пореској админстрацији.

Чланом 9. је прописано да ова Одлука ступа на снагу наредног дана од дана објављивања у Службеном листу Града Ниша, ради усаглашавања почетка примене ове Одлуке и почетка буџетске године, јер би у супротном у току исте буџетске године биле у примени две висине накнаде, што би изазвало рачуноводствена неслагања.

1. Анализа ефеката

Ефекти који се очекују од доношења ове Одлуке огледају се у повећању прихода од накнаде за природног лековитог фактора за 40% на годишњем нивоу.

1. Процена финансијских средстава потребних за спровођење Одлуке

За спровођење ове Одлуке није потребно обезбедити додатна средства у буџету Града Ниша.

ГРАДСКА УПРАВА ЗА ФИНАНСИЈЕ

НАЧЕЛНИК

\_\_\_\_\_\_\_\_\_\_\_\_\_\_\_

Нина Илић